Jätkäsaari

**Jätkäsaari** () on Länsisataman kaupunginosaan kuuluva osa-alue Helsingin eteläisessä kantakaupungissa. Se käsittää alueen, joka alun perin muodostui Jätkäsaari-nimisestä saaresta sekä kahdesta muusta saaresta (Hietasaari,  ja Saukko, *Uttern*), yhdestä luodosta (Saukonkari tai -paasi, *Utterhällan*) ja niiden välisistä vesialueista, jotka on sittemmin täytetty. Nykyään Jätkäsaaren erottaa mantereesta 1990-luvulla kaivettu Ruoholahdenkanava.

Jätkäsaaressa sijaitsee Suomen vilkkain matkustajasatama Länsisatama, josta on säännölliset laivayhteydet Tallinnaan. Aikaisemmin Jätkäsaari oli konttisatama- ja teollisuusaluetta, mutta vuodesta 2010 lähtien alueelle on rakennettu uutta, pääosin asumiskäyttöön tarkoitettua kaupunginosaa. Jätkäsaarta on valmisteltu rakentamista varten ruoppaamalla rantoja ennen meritäyttöjen tekemistä ja puhdistamalla pilaantuneita maita. Voimakkaasti rakentuvalla osa-alueella arvioidaan olevan vuoteen 2030 mennessä 21&nbsp;000 asukasta ja 6&nbsp;000 työpaikkaa.

Asukkaita alueella oli vuoden 2005 alussa 2&nbsp;318 ja työpaikkoja vuoden 2003 lopussa 1&nbsp;033. Tuolloin suurin osa Jätkäsaaresta oli vielä satamakäytössä ja asuntoalueita oli vain sen pohjoisosassa. Vuoden 2024 lopussa alueella oli jo yli 15&nbsp;600 asukasta.

## Historia

### Nimen taustaa
Paikan nimi on esiintynyt vanhoissa asiakirjoissa muodoissa *Busholmen* (1696), *Busholm* (1750) ja *Buus Holmen* (1777).

Alueen suomenkielinen nimi on käännetty ruotsista. Tuolloin kuviteltiin nimen osan *bus* viittaavaan satamajätkiin (*hamnbuse*). Myöhemmin se on yhdistetty kauppalaivaa tarkoittavaan muinaisruotsin sanaan *buza*. Jälkimmäiseen merkitykseen on yhdistetty myös esimerkiksi Tammisaaren Hästö-Busö. On muitakin ehdotuksia: *bus* on nimittäin ruotsin paikallisissa murteissa tarkoittanut mörköä. Mörkösaareksi Jätkäsaari oli merkitty joihinkin karttoihin ainakin vuonna 1912. Toisissa selityksissä etsitään alkulähdettä sanoista *buts* (kumpare) tai *bu/bo* (karja). Todennäköistä on kuitenkin, että *bus* liittyy jotenkin vanhaan satamapaikkaan. Saaren suomenkieliseksi nimeksi vahvistettiin vuonna 1909 Busholma ja vuonna 1928 nykyinen nimi.

### Asutushistoria

Saaren asutushistoria alkaa 1800-luvun lopulta. Vuonna 1865 kallioisessa ja jyrkkärantaisessa Jätkäsaaressa oli kirjoilla vain parikymmentä vakituista asukasta pienissä mökeissään. Pysyvästi saaressa asui ammattikalastajia, ja se toimi myös herrasväen huvilakaupunkina ja helsinkiläisten virkistysalueena. Kesäisin siellä uitiin ja talvella laskettiin mäkeä. Alue oli tuolloin vielä varsin metsäinen.

### Rahtisatamana

Länsisatama päätettiin rakentaa Jätkäsaareen vuonna 1911, mutta silti vielä 1916 kaupunki rakensi sinne uimalan, joka tosin jouduttiin purkamaan jo kolme vuotta myöhemmin. Poikkeuksellisen syvät vedet tekivät Jätkäsaaresta oivan paikan satamalle. Sataman rakennustyöt aloitettiin vuonna 1913, ja saari yhdistettiin mantereeseen leveällä sillalla, jonka keskellä kulki myös rautatie. Päärautatieasemalta Katajanokalle vuonna 1894 valmistuneen Helsingin satamaradan uusi haara Jätkäsaareen valmistui vuonna 1916. Satamaan valmistui pitkä laituri. Viereiset Hietasaari ja Saukko sulautettiin tasoittamalla ja täyttämällä Jätkäsaaren satama-alueeseen. Yhtenäisen alueen nimitys Jätkäsaareksi vakiintui vuonna 1928.

Länsisatamasta kasvoi nopeasti Suomen tärkein tuontisatama, ja sen rakentaminen muutti Jätkäsaaren ilmeen nopeasti teolliseksi. Lars Sonck suunnitteli satama-alueelle nykyisen Tyynenmerenkadun varrelle kaksi tiilimakasiinia, jotka valmistuivat vuosina 1924 ja 1936; ensimmäinen, nimellä L3 tunnettu makasiini on Jätkäsaaren vanhin rakennus. Molemmat makasiinit on suojeltu asemakaavassa. 1970-luvun alussa satamaan valmistui betoninen varastorakennus Bunkkeri. 

Liikenteellisesti satama oli Helsingin suurin 1960-luvulta lähtien, ja laajentaminen jatkui 1970-luvulla. Aluetta laajennettiin edelleen merialueita täyttämällä, ja kun myös osa Jätkäsaaren pohjoispuolella sijainneesta lahdesta täytettiin, Jätkäsaari muuttui suureksi niemeksi. Seuraavina vuosikymmeninä Länsisataman liikenne kasvoi äärirajoilleen. Juna- ja kuorma-autokuljetukset satamaan ja satamasta pois alkoivat käydä ylivoimaisiksi keskustan liikennejärjestelyiden näkökulmasta. Vuonna 2002 Helsingin kaupunginvaltuusto päättikin rakentaa korvaavan sataman Vuosaareen. Lähes satavuotiaan Länsisataman rahtisatamatoiminnot siirrettiin kapasiteetiltaan huomttavasti suurempaan Vuosaaren satamaan marraskuussa 2008, ja vain Viroon (lähinnä Tallinnaan) suuntautuva henkilöliikenne jäi Länsiterminaaliin. Entisen valtavan konttisataman tilalle ryhdyttiin rakentamaan uutta asuinaluetta. Viimeiset osat satamaradasta purettiin keväällä 2009. Vuosaareen siirrettiin myös Sörnäisten sataman toiminnot.

### Jätkäsaari asuinalueeksi

Koko Jätkäsaaren alue on laajuudeltaan yli 100 hehtaaria. Laivapojankujan pohjoispuolinen osa saaresta rakennettiin asuntoalueeksi jo 1990-luvulla osana Ruoholahden rakennusprojektia, ja samalla rakennettiin myös Ruoholahdenkanava, joka erotti alueen jälleen saareksi. Satamalaitoksen entiseen huolto- ja toimistorakennukseen nykyisessä Selkämerenpuistossa valmistui Ruoholahden nuorisotalo vuonna 1998. Suurin osa Jätkäsaaresta jäi kuitenkin vielä sataman käyttöön.

Kun rahtisataman muutto Vuosaareen vahvistui, alettiin Jätkäsaarta kehittää asuinalueeksi. Alueen osayleiskaava hyväksyttiin vuonna 2006 ja ensimmäinen asemakaava vuonna 2009. Tavoitteeksi tuli alueen muutos tiiviiksi, merelliseksi kaupunginosaksi. Vuonna 2010 Jätkäsaareen alettiin rakentaa uutta, 18&nbsp;000 asukkaan ja 6&nbsp;000 työpaikan kaupunginosaa osana Länsisataman aluerakentamisprojektia. Ensimmäisiä taloja päästiin rakentamaan, kun maaperä oli ensin puhdistettu ja katuja rakennettu. Alueelle rakennettiin myös imujätejärjestelmä Rööri, joka valmistui vuoden 2014 alussa. Merenpohjasta Jätkäsaaren edustalta löytyi noin puolen metrin paksuinen sedimenttikerros, jossa esiintyi korkeita pitoisuuksia meren eläville haitallista tributyylitinaa.

Sataman vanha Huutokonttori muutettiin pelastusasemaksi, ja se toimii myös Jätkäsaaren infokeskuksena ja kirjastona. Länsisataman viereen valmistui muun muassa Verkkokauppa.comin uusi megamyymälä sekä Tallink Siljan pääkonttori. Lokakuussa 2016 avattiin 16-kerroksinen Clarion Hotel Helsinki. Lisäksi alueelle on suunniteltu Clarioniakin korkeampaa kylpylähotellia. Vuonna 2019 Jätkäsaareen alettiin suunnitella pysäköintitaloa ja  urheilukeskusta. Alueelle rakennettiin myös Kvarteret Victoria -niminen ruotsinkielinen kortteli.  Koska Jätkäsaari on yksi Helsingin tuulisimmista alueista, rakennusten asettelulla pyritään luomaan suojaa tuulelta; rakennusten korkeudet nousevat loivasti sisämaata kohti, mikä ehkäisee tuulikanavien syntymistä.

Jätkäsaaren rakentaminen jatkuu 2020-luvun loppuun saakka. Vuonna 2026 aletaan rakentaa uutta liikuntakeskusta uimahalleineen sekä palloilu- ja muine liikuntatiloineen. Se oli alun perin tarkoitus rakentaa entiseen tavarasataman varastoon, Bunkkeriin, mutta lopulta Bunkkeri päätettiin purkaa ja uusi liikuntakeskus rakentaa sen paikalle. Tulevan liikuntakeskuksen ympärille on jo rakennettu osa liikuntapuistoa, johon kuuluvat muun muassa ulkokuntosali ja pelikenttä. Lisäksi asuintalojen väliin on rakennettu Hyväntoivonpuisto, joka on viheralueen lisäksi myös keskeinen pyöräliikenteen kulkuväylä.

Bunkkeria ja sen läheisyydessä Tyynenmerenkadun toisella puolen sijainnutta Länsiterminaali 1:ä on purettu osittain samaan aikaan. Länsiterminaalin tontille suunnitellaan uutta matkustajaterminaalia, Merikeskusta.

### Konserttilavana
Pop-laulaja Madonna esiintyi Jätkäsaaren aukealla kentällä 6. elokuuta 2009 osana Sticky & Sweet -kiertuettaan. Konserttiin myytiin 85&nbsp;000 pääsylippua, joten se oli suurin Pohjoismaissa koskaan järjestetty maksullinen konsertti.

## Liikenne
### Joukkoliikenne
Jätkäsaaressa on raitiolinjojen 1T, 7, 8, 8T, 9/N päätepysäkit. Aikaisemmin Salmisaareen päättyneen linjan 8 jatke Crusellinsillan kautta Jätkäsaaren Saukonpaateen otettiin käyttöön vuoden 2012 alussa ja linjan 9 jatke keskustasta Länsiterminaaliin saman vuoden elokuussa. Linjan 9 päätepysäkki siirtyi elokuussa 2017 Välimerenkadun kiskojen valmistuttua Saukonpaateen, mutta toukokuussa 2021 uuden Atlantinsillan valmistuttua linjaa jatkettiin Atlantinkatua pitkin Länsiterminaalille. Laivamatkustus aiheuttaa Jätkäsaaren raitiolinjoille ruuhkapiikkejä.

Jätkäsaaren pohjoispuolella kanavan takana on Ruoholahden metroasema.

Taksiasema on Länsiterminaalilla. Alueelle tulee takseja myös Ruoholahden metroasemalta ja Seaside-hotellilta.

### Tunnelihanke
Helmikuussa 2021 Helsingin kaupunginvaltuusto hyväksyi Jätkäsaaresta Länsiväylälle ulottuvan satamatunnelin rakentamisen. Tunnelin alustavaksi hinnaksi on arvioitu 180 miljoonaa euroa. Tunnelin on tarkoitus vähentää liikenneruuhkia erityisesti Tyynenmerenkadulla ja Länsisatamankadulla. Ruuhkaantumista on yritetty hallita myös tilannekohtaisella liikennevalo-ohjauksella sekä kannustamalla tavaraliikennettä käyttämään Vuosaaren satamaa.

## Posti ja postinumerot
Jätkäsaaressa on postitoimisto avoinna 24/7 Verkkokauppa.comin talossa. Se palvelee postinumeroita 00180 ja 00220 Helsinki. Raja kulkee Välimerenkadulla siten, että sen luoteispuoli, parittomat numerot, kuuluvat 00180:een ja loput kuuluvat 00220:een.

## Kuvia

Kuva:High apartment buildings of Atlantinkatu 10 and 12 in Jätkäsaari, Helsinki, Finland, 2022 June.jpg|Asuinrakennuksia Atlantinkadulla
Kuva:Helsinki-Ruoholahden kanava1.jpg|Asuintaloja Ruoholahdenkanavan äärellä
Kuva:Bike lanes in Hyväntoivonpuisto in Jätkäsaari, Helsinki, Finland, 2022 June.jpg|Hyväntoivonpuisto
Kuva:Jätkäsaaren peruskoulu 2 2020-05-20.jpg|Jätkäsaaren peruskoulu
Kuva:Rokkiporkkana in Jätkäsaari, Helsinki, Finland, 2022 June.jpg|Rokkiporkkana-silta ylittää Välimerenkadun
Kuva:Tyynenmerenkatu street in Jätkäsaari, Helsinki, Finland, 2022 August.jpg|Tyynenmerenkatu 
Kuva:Jätkäsaarenkuja in Jätkäsaari, Helsinki, Finland, 2022 June.jpg|Jätkäsaarenkuja 
Kuva:Purha by Jätkäsaarenlaituri in Jätkäsaari, Helsinki, Finland, 2022 August.jpg|*Purha* Jätkäsaarenlaiturissa
Kuva:Verkkokauppa.com Jätkäsaari and Bunkkeri.jpg|Verkkokauppa.com ja Bunkkeri vuonna 2011


### Kaavassa suojellut rakennukset

Kuva:Jätkäsaari_rantamakasiini_L3.jpg|Rantamakasiini L3 (Lars Sonck, 1924) on Jätkäsaaren vanhin rakennus.
Kuva:Laivapojanaukio 2 - Sino Yu - 20220911 155831.jpg|Sataman entinen hallintorakennus Laivapojanaukiolla (Lars Sonck, 1930-luvun alku). Sonck suunnitteli myös rakennuksen vieressä olevan betonisen 1930-luvun puhelinkopin, jota on kutsuttu Suomen pienimmäksi asemakaavalla suojelluksi rakennukseksi.
Kuva:Jätkäsaaren kirjasto ja infokeskus - Tyynenmerenkatu 1, 00220 Helsinki - 2.jpg|Huutokonttori (Gunnar Taucher, 1937) toimii kirjastona. Rakennusta laajennettiin 1950-luvulla.
Kuva:Tyynenmerenkatu 2 (Jätkäsaari, Helsinki, Finland, 2021).jpg|Rantamakasiini L2 (Lars Sonck, 1936)


## Julkiset taideteokset

## Lähteet
*Kampinmalmin peruspiiri (2005)

### Viitteet

## Aiheesta muualla

*Jätkäsaari Google Maps -satelliitista
*Jätkäsaaren kartta Helsinginseutu-palvelussa
* Helsingin kaupungin Jätkäsaaren infosivut
* Jätkäsaaren viimeiset päivät (Valokuvia kuukausi ennen konttisatamatoiminnan päättymistä)
* Jätkäsaaren purkutyöt (Kuvia alueelta satamatoiminnan päätyttyä)
* Minkälaista ennen oli siinä missä Lönnrotinkadun silta nyt sijaitsee. Kertomus saaresta ja merkkimiehestä, Helsingin Sanomat, 04.12.1932, nro 330, s. 27, Kansalliskirjaston digitaaliset aineistot